**Eesti Naisuurimus- ja Teabekeskus**

**„Laste ja perede arengukava
2012-2020“**

**elluviimise monitoorimine soolise võrdõiguslikkuse aspektist**

**Raport 2012. aasta kohta**

Kadi Viik

Tallinn, detsember 2012

**Sissejuhatus**

Perepoliitika valdkond omab väga tugevat mõju naiste ja meeste võrdõiguslikkusele ning läbi perepoliitiliste meetmete on võimalik võrdõiguslikkust suurendada või vähendada. Muuhulgas mõjutab perepoliitika seda kas ja millises ulatuses naised saavad ennast tööalaselt teostada, kas nad saavad poliitikas osaleda ja ühiskonna kujundamisel kaasa rääkida, milliseks kujuneb meeste tervis ja tervisekäitumine ning millised on meeste ja naistevahelised suhted nii pere sees kui ühiskonnas.

2011. aastal vastu võetud laste ja perede arengukava 2012-2020 (edaspidi LPA) esimene rakendusaasta saab peatselt läbi. Arengukava tekstis on palju tähelepanu pööratud soolisele võrdõiguslikkusele, kaardistatud on olulised probleemid selles vallas ning rakenduskava näeb ette meetmeid soolise võrdõiguslikkuse edendamiseks. Käesoleva analüüsi eesmärk on toetada arengukava elluviimist järgnevatel aastatel ning teha rakendamise eest vastutajatele asjakohaseid soovitusi. Analüüsi keskmes on arengukava ja selle rakendusplaani 5. peatükk, mis kõige otsesemalt meeste ja naiste võrdsete võimalustega tegeleb.

Analüüs on läbi viidud ENUTi projekti „Soolise võrdõiguslikkuse abil jätkusuutlikumat ühiskonda loomas“ raames, mille eesmärgiks on sooliselt võrdset kohtlemist toetavate hoiakute ja poliitikate edendamisele kaasaaitamine ning erinevate sihtgruppide ning avalikkuse teavitamine soolise võrdõiguslikkuse alal.

**Sooline ebavõrdsus perepoliitika valdkonnas**

Eesti ühiskonnas on probleeme soolise ebavõrdsusega, seda ka perepoliitika valdkonnas. Mõned olulisemad näited selle kohta:

* Meeste ja naiste hoolduskoormus on ebaühtlaselt jagunenud. Naistel on suurem koormus ning ajakulu pereliikmete hooldamisel. Naised võtavad oluliselt suuremal määral lapsehoolduspuhkust[[1]](#footnote-1), on sagedamini kodus haige lapsega[[2]](#footnote-2), samuti pühendavad nad rohkem aega teiste pereliikmete (näiteks eakate vanemate või puudega pereliikmete) hooldamiseks[[3]](#footnote-3);
* Naistel on ka muude kodutööde koormus ning ajakulu oluliselt suurem kui meestel[[4]](#footnote-4). Aeg on aga üks olulisem igapäevaelu mõjutaja. Naised tunnevad meestega võrreldes märgatavalt sagedamini, et nende peal on liiga suur osa kodutöid[[5]](#footnote-5) ja kodutööd on peamine põhjus partneritevahelisteks tülideks, seda eriti alaealiste lastega peredes[[6]](#footnote-6);
* Hõivelõhe väikelastega meeste ja naiste vahel on suur[[7]](#footnote-7). See tähendab, et eelkõige teevad laste tulekul oma karjääri osas kompromisse, näiteks astuvad tööturult (ajutiselt) kõrvale[[8]](#footnote-8) või lühendavad tööaega naised[[9]](#footnote-9);
* Väikelaste olemasolu üldjuhul Eestis ei piira meeste tööhõives osalemist, pigem vastupidi. Statistika kohaselt on väikelastega meeste tööhõive määr kõrgem kui väikelasteta meestel. Meeste liiga suur koormus tööturul aga jätab neile vähem aega osaleda pere sotsiaalses ja psühholoogilises arengus ning igapäevases toimimises[[10]](#footnote-10);
* Meestel on kehtivate hoiakute tõttu raskem ennast perele pühendada ja hoolduskohustuste jaoks aega võtta. Tööandjad peavad seda pigem normist kõrvale kalduvaks erandiks, kui nende meestöötaja soovib väikelastega koju jääda[[11]](#footnote-11) ning koju jääv mees on nende jaoks töötaja, kes ei ole tööle piisavalt pühendunud[[12]](#footnote-12);
* Meeste seas levinud ületöötamiskultuur ja meeste nõrgad lähisuhted (eriti oma pereliikmetega, sh lastega) on avaldanud märgatavat negatiivset mõju meeste elukvaliteedile ja heaolule, sh tervisele[[13]](#footnote-13);
* Naiste probleemid töö-, pere- ja eraelu ühitamisega tähendavad seda, et nende positsioon tööturul on oluliselt halvem kui meeste oma, seda ka naiste puhul, kellel lapsi ei ole. Probleemid väljenduvad peamiselt palgalõhes ja tööturu soolises segregatsioonis[[14]](#footnote-14). Naised suunduvad ametitesse ja/või valdkondadesse, kus neil on kergem oma pereelu ja tööelu ühitada. Samas on nii öelda „naiste töödel“ madalamad palgad ja madalam staatus;
* Naiste madalamad palgad ja karjääripausid kanduvad muudesse valdkondadesse üle ja tähendavad, et naised saavad meestega võrreldes madalamaid sissetulekul põhinevaid sotsiaalkindlustushüvitisi, näiteks vanemahüvitist, alla 12-aastase lapse hooldushüvitist, samuti pensioneid, haigushüvitist ja töötuskindlustushüvitist[[15]](#footnote-15);
* Naised moodustavad enamuse üksikvanematest[[16]](#footnote-16) ja eakatest. Koos soolise palgalõhega ja karjääripausidega toob see kaasa naiste suurema vaesuse riski[[17]](#footnote-17);
* Positiivseks võib pidada Eesti naiste rahvusvahelises plaanis võrdlemisi kõrge tööhõive ja siin valitseva „töötava naise traditsiooni“, mis mõnevõrra pehmendab naiste majanduslikku sõltuvust oma partnerist. Vaatamata sellele on siiski 25-44-aastased naised oluliselt suuremas osas sõltuvad oma partnerist, kui vastupidi[[18]](#footnote-18).

Soolist ebavõrdsust leidub ka muudes valdkondades, mis perepoliitika valdkonnaga tihedalt seotud või seda mõjutavad. Näited sellest on perevägivalla soolisus, meeste terviseprobleemid või naiste madal esindatus poliitikakujundamisel (sh perepoliitika kujundamisel). Kuna aga need valdkonnad jäävad laste ja perede arengukava fookusest kõrvale või on käsitletud teistes riiklikes arengukavades[[19]](#footnote-19), ei vaadelda neid siin lähemalt.

Ülalpool loetletud probleemide lahendus seisab eelkõige selles, kas ja kuidas suudetakse hoolduskoormust ja kodutöid meeste ja naiste vahel ümber jagada nii, et need jaotuksid pere sees võrdselt; kuidas kujundada ühiskondlike hoiakuid nii, et laste kasvatamist ei peeta ainult naiste ülesandeks; ning kuidas pakkuda avalikke toetusi ja teenuseid, et need toetaksid töö-, pere- ja eraelu ühitamist nii meestele kui naistele. Viimase puhul on kriitilise tähtsusega kvaliteetse ja taskukohase laste päevahoiu kättesaadavus. Samuti on oluline, et toetused oleksid kujundatud viisil, mis ei süvenda või taastooda soolist ebavõrdsust, vaid vähendaks seda.

**Arengukava eesmärgid ja indikaatorid**

Arengukaval 2012-2020 on kokku viis strateegilist eesmärki:

1. Eesti laste- ja perepoliitika on teadmistepõhine ja ühtne, toetades ühiskonna jätkusuutlikkust;
2. Eesti on positiivset vanemlust toetav riik, kus pakutakse vajalikku tuge laste kasvatamisel ja vanemaks olemisel, et parandada laste elukvaliteeti ja tulevikuväljavaateid;
3. Lapse õigused on tagatud ja loodud on toimiv lastekaitse süsteem, et väärtustada ühiskonnas iga last ja tema arengut toetavat turvalist keskkonda;
4. Eestis on perede adekvaatset majanduslikku toimetulekut toetav kombineeritud toetuste ja teenuste süsteem, mis pakub perele püsivat kindlustunnet;
5. Meestel ja naistel on võrdsed võimalused töö-, pere- ja eraelu ühitamiseks, soodustamaks kvaliteetset ja iga pereliikme vajadustele vastavat igapäevaelu.

Kõige suuremat mõju soolisele võrdõiguslikkusele omavad eesmärgid 4 ja 5. Üksikuid tegevusi mis seda puudutavad leiab ka 2. eesmärgi alt. **Analüüsi fookuses on strateegiline eesmärk nr. 5, mis kõige otsesemalt meeste ja naiste võrdsete võimalustega tegeleb.** Teisi tegevusi kommenteeritakse põgusalt allpool. **Üldiselt on laste ja perede arengukava tekst soolist võrdõiguslikkust hästi arvesse võtnud ning olulistele probleemidele selles valdkonnas on tähelepanu pööratud.**

**Arengukava 5. püstitatud strateegiline eesmärk vastab probleemidele, mis valdkonnas on.** Selle täitmist mõõdetakse kolme indikaatori läbi (tabel 1):

Tabel 1. 5. strateegilise eesmärgi indikaatorid

|  |  |  |  |
| --- | --- | --- | --- |
| **Strateegilise eesmärgi (SE) indikaatorid 5. SE indikaator**  | **Baastase**  | **Sihttase 2015**  | **Sihttase 2020**  |
| 0–2aastaste ning 3–6aastaste laste osakaal formaalses lapsehoius (Eurostat)  | 0–2aastastest 25% 3–6aastastest **92%** (2009)  | 0–2aastastest 33% 3–6aastastest 92%  | 0–2aastastest 35% 3–6aastastest 92%  |
| 0–6aastaste lastega 20–50aastaste meeste ja naiste tööhõivemäära erinevus ehk hõivelõhe (Statistikaamet)  | 0–6aastaste lastega 20–50aastaste meeste ja naiste tööhõive määra erinevus (hõivelõhe) **38,6 protsendipunkti** (2008)  | 0-6aastaste lastega 20-50aastaste meeste ja naiste tööhõive määra erinevus (hõivelõhe) **35,5**  | 0-6aastaste lastega 20-50aastaste meeste ja naiste tööhõive määra erinevus (hõivelõhe) **33 protsendipunkti**  |
| Meeste osakaal isikutest, kellele on aasta jooksul määratud vanemahüvitis (esmakordsed määramised) (Sotsiaalkindlustusamet)  | **6,9%** (2010)  | **8,5%**  | **10%**  |

Valitud indikaatorid on asjakohased mõõtmaks nii laste päevahoiu teenuse kättesaadavust (esimene indikaator) kui peresisest hoolduskoormuse jaotust (teine ja kolmas indikaator). **Sihttasemed on aga tagasihoidlikud ega näita, et suuremaid poliitikamuudatusi oleks arengukava küllaltki pikka perioodi planeeritud**.

Strateegiline eesmärk jaguneb omakorda kaheks meetmeks:

* Meede 5.1: naistele ja meestele võrdsemate võimaluste loomine töö-, pere- ja eraeluks;
* Meede 5.1: laste päevahoiu arendamine.

**Valitud meetmed vastavad probleemidele, mis valdkonnas on.** Meetmed jagunevad tegevussuundadeks (6 tk.) ja tegevussuunad omakorda tegevusteks (28 tk.). Tabel 2 toob ära tegevussuunad ja tegevused rakenduskava esimesel perioodil 2012-2015. Pärast esimest perioodi on sotsiaalministeeriumil plaanis hinnata, kas arengukavasse on vaja viia olulisi muudatusi või täiendusi.

Tabel 2. 5. strateegilise eesmärgi rakendusplaan 2012-2015

|  |  |  |  |
| --- | --- | --- | --- |
| **Meede** | **Tegevussuund** | **Tegevus** | **Indikaator** |
| **5.1 Meede** Naistele ja meestele võrdsemate võimaluste loomine töö-, pere ja eraeluks  |  |  |  |
|  | **5.1.1 Tegevussuund** Isade pereelus ja emade tööelus suurema osaluse soodustamine  |  |  |
|  |  | 5.1.1.1 Uuringu läbiviimine hoolitseva ja pereelus osaleva isa mõjust meeste ja pere elukvaliteedile | Uuring on läbi viidud ja uurimistulemused avalikkusele teatavaks tehtud |
|  |  | 5.1.1.2 Teavitustegevuste ja seminaride läbiviimine erinevatest peremudelitest, isade õigustest ning hoolitseva isaduse olulisusest  | Toetatud on projektitaotlusi teavitustegevuste elluviimiseks, vähemalt 8 teavitusüritust  |
|  |  | 5.1.1.3 Analüüs laste päevahoiu kvaliteedi ja kättesaadavuse mõjust emade ja isade tööturukäitumisele  | Analüüs on teostatud ja ettepanekud laste päevahoiu arendamiseks esitatud  |
|  |  | 5.1.1.4 Eaka või puudega pereliikme hoolduskoormust vähendavate koduhooldusteenuste arendamine  | Koostatud on analüüs, mille tulemusena pakutakse sihtgrupile vastavalt vajadusele kas toetust või koduhooldusteenust  |
|  |  | 5.1.1.5 Aasta lapsevanema tiitli väljaandmine  | Toetatud on projektitaotlusi aasta lapsevanema tiitli väljaandmiseks, iga-aastased tiitliga kaasnevad teavitusüritused on ellu viidud  |
|  | **5.1.2 Tegevussuund** Töötaja- ja peresõbraliku töökeskkonna arendamine  |  |  |
|  |  | 5.1.2.1 Lapsevanemate paindliku töö- ja pereelu ühitamise võimaluste analüüs (sh osaajaga töötamise ja vanemahüvitise mõjude analüüsimine)  | Analüüs on läbi viidud ja ettepanekud esitatud rohelise raamatu koostamise raames  |
|  |  | 5.1.2.2 Teavitustegevus paindliku töökultuuri edendamiseks  | Toetatud on projektitaotlusi paindliku töökultuuri edendamiseks, vähemalt 4 teavitustegevust  |
|  |  | 5.1.2.3 Tööalase soolise võrdõiguslikkuse koolitused  | Vähemalt 2 koolitust läbi viidud ja 50 inimest koolitatud |
|  |  | 5.1.2.4 Soolise võrdõiguslikkuse seaduse koolitused juristidele, kohtunikele, teistele õigusabi pakkujatele, spetsialistidele  | Vähemalt 3 koolitust läbi viidud ja 50 inimest koolitatud  |
|  |  | 5.1.2.5 Töötaja- ja peresõbraliku tööandja tunnistuse väljatöötamine (sh avalikule sektorile)  | Töötaja- ja peresõbraliku tööandja tunnistus on välja töötatud  |
|  |  | 5.1.2.6 Töötaja- ja peresõbraliku tööandja konkursi läbiviimine  | Töötaja- ja peresõbraliku tööandja konkurss ning sellega kaasnev autasustamis- ja teavitusüritus on iga-aastaselt läbi viidud  |
|  |  | 5.1.2.7 Töö-, pere- ja eraelu ühitamise soodustamiseks erisoodustusmaksude süsteemi analüüs ja ümberhindamine  | Analüüs on teostatud ja ettepanekud erisoodustusmaksude süsteemi arendamiseks esitatud  |
|  |  | 5.1.2.8 Positiivsete praktikate jagamine töö-, pere- ja eraelu ühitamise võimalustest tööandjate seas  | Iga-aastaselt on ellu viidud teavitustegevused seminaride korraldamise, infomaterjalide või artiklite koostamise jms kaudu  |
|  |  | 5.1.2.9 Palgalõhe vähendamiseks tööandjatele juhendmaterjalide koostamine ja levitamine | Juhendmaterjal on koostatud ja levitatud tööandjatele  |
| **5.2 Meede** Laste päevahoiu arendamine  |  |  |  |
|  | **5.2.1 Tegevussuund** Kõigi laste (sh erivajadustega ja puudega laste) päevahoiu pakkujate jõustamine ja toetamine teenuste kättesaadavuse ja jätkusuutlikkuse tõhustamiseks  |  |  |
|  |  | 5.2.1.1 Huvigruppide vahelise laste päevahoiu alalise töögrupi moodustamine laste päevahoiu süsteemi analüüsimiseks ja arendustegevuste kavandamiseks  | Alaline töögrupp on kokku kutsutud ja vähemalt 4 kohtumist ellu viidud  |
|  |  | 5.2.1.2 Konverentsid ja töötoad heade lapsehoiu teenuse osutamise praktikate vahetamiseks  | Toetatud on projektitaotlusi lapsehoiu teenuse arendamiseks, vähemalt 8 teavitustegevust ellu viidud  |
|  |  | 5.2.1.3 Uute lapsehoiuteenuse kohtade loomiseks toetuse pakkumine  | Toetust on pakutud vastavalt programmi tegevuskavale  |
|  |  | 5.2.1.4 Suure hooldusvajadusega puudega lastele riigi rahastatava lapsehoiuteenuse mahu suurendamiseks vajalike lahenduste väljatöötamine ja rakendamine  | Kontseptisoon puudega lastele riigi rahastatava lapsehoiuteenuse mahu suurendamiseks on välja töötatud ja esitatud  |
|  | **5.2.2 Tegevussuund** Laste päevahoiu kvaliteedi tõstmine  |  |  |
|  |  | 5.2.2.1 Laste päevahoiu pakkujate teadlikkuse, hoiakute ja vajaduste kaardistamine ning analüüsi läbiviimine  | Analüüs on läbi viidud ja ettepanekud esitatud  |
|  |  | 5.2.2.2 Laste päevahoiu kvaliteedinäitajate analüüs ja vajadusel nende hindamise, kontrolli ja korra täiendamine  | Analüüs on läbi viidud ja vajalikud seadusandlust puudutavad parandusettepanekud esitatud  |
|  |  | 5.2.2.3 Laste päevahoiu pakkujate baas- ja täiendõppemooduli väljatöötamine lapse õigustest ja vajadustest lähtuvalt  | Baas- ja täiendõppemoodul on välja töötatud  |
|  | **5.2.3 Tegevussuund** Informatsiooni kogumine ja süstematiseerimine laste päevahoiu pakkumisest ja vajadustest ülevaate saamiseks  |  |  |
|  |  | 5.2.3.1 Laste päevahoiu kasutajate vajaduste kaardistamine  | Uuring laste päevahoiu kasutajate vajadustest on läbi viidud ja ettepanekud esitatud  |
|  |  | 5.2.3.2 Laste päevahoiu kasutajate teadlikkuse tõstmine lapsehoiuteenuse võimalustest ja kvaliteedist  | Toetatud on projektitaotlusi laste päevahoiu kasutajate teadlikkuse tõstmiseks, vähemalt 4 üritust ellu viidud  |
|  |  | 5.2.3.3 Uuringu „Kohalike omavalitsuste toetused ja teenused“ läbiviimine, sh kohalike omavalitsuste lapsehoiuvõimaluste analüüsi läbiviimine  | Uuring on teostatud ja ettepanekud esitatud  |
|  |  | 5.2.3.4 Lapsehoiu infosüsteemi arendamine  | Kontseptsioon lapsehoiu infosüsteemi arendamisest on koostatud  |
|  | **5.2.4 Tegevussuund** Maakondade ja kohalike omavalitsuste efektiivsuse suurendamine laste päevahoiu parendamiseks  |  |  |
|  |  | 5.2.4.1 Seminaride ja konverentside korraldamine KOV-ide piiriülese koostöö edendamiseks ja parimate praktikate jagamiseks  | Vähemalt 4 teavitusüritust on korraldatud  |
|  |  | 5.2.4.2 Seminaride ja infopäevade korraldamine lapsevanemate ja kogukonna kaasamiseks laste päevahoiu arendamisse  | Toetatud on projektitaotlusi lapsevanemate ja kogukonna kaasamiseks laste päevahoiu arendamisse, vähemalt 4 teavitustegevust ellu viidud  |

**Tegevussuunad vastavad probleemidele, mis valdkonnas on, kuid tegevused on liiga pehmed, et märkimisväärset mõju nende lahendamisele avaldada.** Tegevuste seas on peamiselt uuringud ja analüüsid, teavitustegevused ja koolitused, seminarid ja konverentsid, töörühmad ja juhendmaterjalid. Tegevuste abil on võimalik hoiakuid kujundada, ning eeldades, et soolist ebavõrdsust põhjustavad just hoiakud, on see vajalik, kuid tõenäoliselt mitte piisav suuremate muutuste esilekutsumiseks.

Suuremat mõju võiksid naiste hoolduskoormuse vähendamisele avaldada tegevused 5.1.1.4 (eaka või puudega pereliikme hoolduskoormust vähendavate koduhooldusteenuste arendamine), 5.2.1.3 (uute lapsehoiuteenuse kohtade loomiseks toetuse pakkumine) ning 5.2.1.4 (suure hooldusvajadusega puudega lastele riigi rahastatava lapsehoiuteenuse mahu suurendamiseks vajalike lahenduste väljatöötamine ja rakendamine). Ükski nimetatud tegevustest ei ole planeeritud 2012. aastasse ja seega on liiga vara hinnata nende elluviimist ja mõju. Siiski võib juba praegu öelda, et sotsiaalministeeriumi andmetel on tegevus 5.1.1.4 hetkeseisuga edasi lükatud, samuti on planeeritud rahaallikas tegevusele 5.2.1.3 (ESF 2014+) ebakindel ja positiivse stsenaariumi korral käivitub kõige varem aastast 2015. Tegevusele on planeeritud 5 078 500 eurot aastaks 2014 ja sama palju aastaks 2015. Tõenäoliselt lükkub tegevus edasi ning võib üldse ära jääda, kui planeeritud välisrahastus peaks ära kukkuma.

**2012. aasta LPA tegevused (5. strateegiline eesmärk)**

Kuna käesoleva analüüsi keskmes on eelkõige rakenduskava esimene aasta, siis on lähemalt vaadatud tegevusi, mis pidid toimuma 2012. aastal. Allpoololevas tabelis on ära toodud ainult need tegevused, mida plaaniti 2012 ellu viia (kokku 15 tegevust) ning kahes viimases tulbas on ära märgitud, kas tegevus on toimunud või mitte ning kommentaar selle kohta.

**5. STRATEEGILINE EESMÄRK: Meestel ja naistel on võrdsed võimalused töö-, pere- ja eraelu ühitamiseks, soodustamaks kvaliteetset ja iga pereliikme vajadustele vastavat igapäevaelu**

|  |  |  |  |  |  |  |  |
| --- | --- | --- | --- | --- | --- | --- | --- |
| **Tegevus**  | **Indikaator**  | **Ressursi allikas**  | **Vastutaja**  | **Kaasvastutaja**  | **Planeeritud eelarve maht 2012**  | **Tegevuse staatus** | **Märkus** |
| **5.1 Meede** Naistele ja meestele võrdsemate võimaluste loomine töö-, pere ja eraeluks  |  |  |  |  |  |  |  |
| **5.1.1 Tegevussuund** Isade pereelus ja emade tööelus suurema osaluse soodustamine  |  |  |  |  |  |  |  |
| 5.1.1.2 Teavitustegevuste ja seminaride läbiviimine erinevatest peremudelitest, isade õigustest ning hoolitseva isaduse olulisusest  | Toetatud on projektitaotlusi teavitustegevuste elluviimiseks, vähemalt 8 teavitusüritust  | HMN (SOM) 20 000  | SOM  | MTÜ  | 11 000  | Läbiviidud | HMN rahastusega on ca 9 projekti läbi viidud 2012. aastal, mis käsitlevad isadust |
| 5.1.1.5 Aasta lapsevanema tiitli väljaandmine  | Toetatud on projektitaotlusi aasta lapsevanema tiitli väljaandmiseks, iga-aastased tiitliga kaasnevad teavitusüritused on ellu viidud | HMN (SOM) 25 564 | SOM, MTÜ |  | 6 391  | Läbiviidud | Eesti Naisliit on välja andnud aasta ema ja aasta isa tiitlid |
| **5.1.2 Tegevussuund** Töötaja- ja peresõbraliku töökeskkonna arendamine  |  |  |  |  |  |  |  |
| 5.1.2.3 Tööalase soolise võrdõiguslikkuse koolitused  | Vähemalt 2 koolitust läbi viidud ja 50 inimest koolitatud  | ESF programm “Soolise võrdõiguslikkuse edendamine 2011-2013” 22 410  | SOM |  | 17 595  | Läbiviidud | 2 koolitust on toimunud,1 toimub detsembris ja 1 jaanuaris 2013. |
| 5.1.2.4 Soolise võrdõiguslikkuse seaduse koolitused juristidele, kohtunikele, teistele õigusabi pakkujatele, spetsialistidele  | Vähemalt 3 koolitust läbi viidud ja 50 inimest koolitatud  | ESF programm “Soolise võrdõiguslikkuse edendamine 2011-2013” 16 000  | SOM |  |  | Läbiviidud | 5 koolitust on toimunud ning 152 sihtgruppi kuuluvat inimest koolitatud. |
| 5.1.2.5 Töötaja- ja peresõbraliku tööandja tunnistuse väljatöötamine (sh avalikule sektorile)  | Töötaja- ja peresõbraliku tööandja tunnistus on välja töötatud  | Norra finantsmehhanismi programm „Soolise võrdõiguslikkuse ja töö-ning pereelu ühitamise edendamine“ \*\* 20 000 SOM tegevuskulu\* | SOM |  | 20 000  | Läbiviidud | Kontseptsioon on kokku kirjutatud ja heaks kiidetud ministeeriumi poolt. Tunnistust ei ole välja antud. |
| 5.1.2.6 Töötaja- ja peresõbraliku tööandja konkursi läbiviimine  | Töötaja- ja peresõbraliku tööandja konkurss ning sellega kaasnev autasustamis- ja teavitusüritus on iga-aastaselt läbi viidud  | Norra finantsmehhanismi programm „Soolise võrdõiguslikkuse ja töö-ning pereelu ühitamise edendamine“ \*\* 96 000 SOM tegevuskulu\*32 000  | SOM | Ajakiri Pere ja Kodu, Äripäev | 24 000 8 000  | Läbiviidud | 2012. a. toimus konkurss vanas raamis. |
| 5.1.2.8 Positiivsete praktikate jagamine töö-, pere- ja eraelu ühitamise võimalustest tööandjate seas  | Iga-aastaselt on ellu viidud teavitustegevused seminaride korraldamise, infomaterjalide või artiklite koostamise jms kaudu  | SOM eraldis 20 000  | SOM |  | 5000 | Edasi lükatud | Kuulub kokku 5.1.2.5 ja 5.1.2.6 tegevustega. 2013. a. on planeeritud uue kontseptsiooni järgi piloteerimine |
| **5.2 Meede** Laste päevahoiu arendamine  |  |  |  |  |  |  |  |
| **5.2.1 Tegevussuund** Kõigi laste (sh erivajadustega ja puudega laste) päevahoiu pakkujate jõustamine ja toetamine teenuste kättesaadavuse ja jätkusuutlikkuse tõhustamiseks  |  |  |  |  |  |  |  |
| 5.2.1.1 Huvigruppide vahelise laste päevahoiu alalise töögrupi moodustamine laste päevahoiu süsteemi analüüsimiseks ja arendustegevuste kavandamiseks  | Alaline töögrupp on kokku kutsutud ja vähemalt 4 kohtumist ellu viidud  | SOM tegevuskulu\* | SOM | HTM, KOVd | x | Osaliselt elluviidud | Töögrupp liideti rohelise raamatu töörühmaga ning koguneb esimest korda 17.12.2012. |
| 5.2.1.2 Konverentsid ja töötoad heade lapsehoiu teenuse osutamise praktikate vahetamiseks  | Toetatud on projektitaotlusi lapsehoiu teenuse arendamiseks, vähemalt 8 teavitustegevust ellu viidud  | HMN (SOM) 28 000ESF programm “Soolise võrdõiguslikkuse edendamine 2014+” 26 600  | SOM | MTÜ | 7 000  | Ei ole läbi viidud | HMN rahastusega ei ole teadaolevalt midagi tehtud |
| **5.2.2 Tegevussuund** Laste päevahoiu kvaliteedi tõstmine  |  |  |  |  |  |  |  |
| 5.2.2.1 Laste päevahoiu pakkujate teadlikkuse, hoiakute ja vajaduste kaardistamine ning analüüsi läbiviimine  | Analüüs on läbi viidud ja ettepanekud esitatud  | Norra finantsmehhanismi programm „Soolise võrdõiguslikkuse ja töö-ning pereelu ühitamise edendamine“ \*\* 32 000  | SOM |  | 16 000  | Edasi lükatud  | Norra programmi algus on edasi lükkunud. Tegevus ei ole Norra programmis sees, kuna programmi ülesehitus ei võimaldanud seda. Tegevus on planeeritud ESF 2014+ alla, kuid järgmise ESF programmiperioodi rahastamine ei ole veel otsustatud. |
| 5.2.2.4 Riigi rahastatava lapsehoiuteenuse kättesaadavuse parandamiseks sotsiaalhoolekande seaduses sätestatud lapsehoidjate haridusnõuete muutmine  | Sotsiaalhoolekande seadus on muudetud  | SOM tegevuskulu\*  | SOM |  | x | Läbiviidud |  |
| **5.2.3 Tegevussuund** Informatsiooni kogumine ja süstematiseerimine laste päevahoiu pakkumisest ja vajadustest ülevaate saamiseks  |  |  |  |  |  |  |  |
| 5.2.3.2 Laste päevahoiu kasutajate teadlikkuse tõstmine lapsehoiuteenuse võimalustest ja kvaliteedist  | Toetatud on projektitaotlusi laste päevahoiu kasutajate teadlikkuse tõstmiseks, vähemalt 4 üritust ellu viidud  | HMN (SOM) 20 000  | SOM | MTÜ | 5000 | EI ole läbi viidud | HMN rahastusega ei ole teadaolevalt midagi tehtud |
| 5.2.3.3 Uuringu „Kohalike omavalitsuste toetused ja teenused“ läbiviimine, sh kohalike omavalitsuste lapsehoiuvõimaluste analüüsi läbiviimine  | Uuring on teostatud ja ettepanekud esitatud  | SOM tegevuskulu 52 000  | SOM |  | 22 000  | Läbiviidud | Uuring ei sisalda ettepanekuid, nagu indikaator ette näeb. Uuringus puudub soomõõde.Raport on leitav:http://www.sm.ee/fileadmin/meedia/Dokumendid/Sotsiaalvaldkond/kogumik/ARUANNE\_2011\_KOVraport\_final\_21.08.2012.pdf |
| **5.2.4 Tegevussuund** Maakondade ja kohalike omavalitsuste efektiivsuse suurendamine laste päevahoiu parendamiseks  |  |  |  |  |  |  |  |
| 5.2.4.1 Seminaride ja konverentside korraldamine KOV-ide piiriülese koostöö edendamiseks ja parimate praktikate jagamiseks  | Vähemalt 4 teavitusüritust on korraldatud  | Norra finantsmehhanismi programm „Soolise võrdõiguslikkuse ja töö-ning pereelu ühitamise edendamine“ \*\* 70 000  | SOM | HTM | 5 000  | Edasi lükatud  | Norra programm on edasi lükkunud. Tegevus ei ole Norra programmis sees, kuna programmi ülesehitus ei võimaldanud seda. Tegevus on planeeritud ESF 2014+ alla, kuid järgmise ESF programmiperioodi rahastamine ei ole veel otsustatud. |
| 5.2.4.2 Seminaride ja infopäevade korraldamine lapsevanemate ja kogukonna kaasamiseks laste päevahoiu arendamisse  | Toetatud on projektitaotlusi lapsevanemate ja kogukonna kaasamiseks laste päevahoiu arendamisse, vähemalt 4 teavitustegevust ellu viidud  | HMN (SOM) 40 000  | SOM | HTM, MTÜ | 10 000 | EI ole läbi viidud | HMN rahastusega ei ole teadaolevalt midagi tehtud |

\* – Tegevus ei too kaasa vajadust täiendavate ressursside järele, need teostatakse olemasoleva personalikulu raames.

\*\* – Tegevus viiakse ellu vaid lisarahastuse olemasolul

X – tegevuse elluviimine on ette nähtud 2012. aasta jooksul, kuid selleks ei ole eraldi eelarvet planeeritud.

2012. aastaks oli planeeritud 15 tegevust, millest ellu viidud on 8, osaliselt elluviidud 1, edasi lükatud 3 ning ei ole ellu viidud 3 tegevust. **Täielikult elluviidud on 53% planeeritud tegevustest, täielikult või osaliselt ellu viidud on 60% tegevustest ning ei ole ellu viidud 40% tegevustest. Kui arvestada ainult tegevusi, mis on otseselt rakendaja kontrollida, on ellu täielikult või osaliselt ellu viidud 88% tegevustest.**

Edasi lükatud tegevuste ärajäämise peamine põhjus on probleemid rahastusega. Kõnealuseid tegevusi oli plaanis rahastada Norra finantsmehhanismi alt, kuid Norra programmide käivitamine on ajaliselt edasi lükkunud ning LPA kirjutamise hetkel ei olnud rahastamise täpsed tingimused teada. Tänaseks on selgunud, et osa Norra vahenditest jagatakse avatud taotlusvoorude kaudu ja rahastatavate projektide tegevused ning eelarved selguvad konkursi käigus. Seega ei saa kindel olla, et LPAs sõnastatud tegevuste elluviimiseks sobivaid projektitaotlusi esitatakse ja kas need ka heakskiidu saavad. Kui 2012. aastal on vaid 2 tegevust see tõttu ära jäänud, siis perioodiks 2013-2015 on veel 6 tegevust planeeritud, mille rahastamine peaks Norra finantsmehhanismi alt tulema[[20]](#footnote-20). Osad nendest on planeeritud ellu viia ESF 2014+ alt[[21]](#footnote-21), kuid ESFi järgmise perioodi prioriteedid pole veel kinnitatud ning kui tegevus ESFi uue perioodi alla mahub, käivituvad programmid kõige varem 2015. aastal. **Kokkuvõttes ei saa kindel olla, et nende tegevuste jaoks vahendeid leitakse**. Samas on positiivne, et pere- ja tööelu ühitamise toetamiseks on lastehoiuteenuste arendamine üks riiklikult prioriteetseid tegevusi, millele struktuurfondidest raha taotleda – seeläbi on suurem tõenäosus, et LPAs kajastuvad tegevused ellu viiakse. Samuti kajastuvad praeguses struktuurfondide dokumendis (RAMi juhtimisel koostatav nn eesmärgileht, kus määratletakse struktuurvahenditest toetatavad teemad ja tegevused) diskrimineerimise vähendamisele, võrdsete võimaluste tagamisele ja soolise võrdõiguslikkuse edendamisele suunatud tegevused.

Tegevused, mida ei ole autorile teadaolevalt ellu viidud, olid planeeritud MTÜ projektidena Hasartmängumaksu nõukogu rahastusega. See, kas MTÜ-d esitavad vastavaid projekte ning kas need ka HMN nõukogus heakskiidu saavad, ei ole otseselt sotsiaalministeeriumi kontrollida. Samas on igakuiste taotlusvoorude raames ellu viidud projekte, mis haakuvad LPA eesmärkide ja meetmetega, kuid mis ei ole otseselt tegevustena rakendusplaanis sees.

**Teiste strateegiliste eesmärkide tegevused**

Vaadates teisi laste ja perede arengukava peatükke, omab kõige suuremat mõju soolisele võrdõiguslikkusele tõenäoliselt 4. strateegiline eesmärk[[22]](#footnote-22) oma tegevustega. Käesolev analüüs ei ole lähemalt nende tegevuste elluviimist jälginud, kuid soolise võrdõiguslikkuse vaatenurgast oleks seda edaspidi vajalik teha. Eesmärgi all on muuhulgas tegevused nagu laste ja perede toetuste ja teenuste kontseptsiooni ning meetmete paketi (nn rohelise raamatu) koostamine; isapuhkuse hüvitise taastamine[[23]](#footnote-23); lapsetoetuse määra tõstmine[[24]](#footnote-24); ühe vanemaga peredele suunatud meetmete arendamine; ning tegevused mis puudutavad elatisabi süsteemi arendamist ja elatise väljamaksmise tõhustamist. **Kõikidel nendel tegevustel on tõenäoliselt oluline sooline mõju ning rakendamisel tuleks jälgida, et sooline ebavõrdsus nende tulemusel väheneks.** Tegevuste mõju võib naistele ja meestele erinev olla seetõttu, et peretoetuste kasutajad erinevad tugevasti soolõikes. Näiteks on lapsetoetuste saajad 97,7% ulatuses naised, isapuhkuse tasu saajad 100% ulatuses mehed, vanemahüvitise saajad 93,5% ulatuses naised ja lapsehooldustasu saajad 98,9% ulatuses naised[[25]](#footnote-25). Igasugused muudatused hüvitise määrades ja reeglites mõjutavad mehi ja naisi erinevalt, kusjuures mingid muudatused võivad soovitud olla – näiteks, et isad võtaksid rohkem lapsehoolduspuhkust. **Oluline on perepoliitika meetmete analüüsi ja ümberkujundamise puhul silmas pidada seda, et „perele“ sihitud toetused ja teenused mõjutavad pereliikmeid erinevalt ning et ka peresiseselt ei jagune sageli ressursid nagu aeg ja raha sümmeetriliselt.**

**Ettepanekud rakendajatele**

Vaadates laste ja perede arengukava 5. peatüki esimese aasta rakendamist, tehakse rakendajatele järgmised soovitused:

* Tervikuna on tegevuste elluviimise määr (täielikult on ellu viidud 53% plaanitud tegevustest) liiga madal. Siiski tuleb ära märkida, et tegevustest, mis on otseselt rakendaja kontrollida, on ellu viidud täielikult või osaliselt 88%. Seega on tulemusele arusaadavad põhjused, kuid vaja oleks kas rakendusplaani korrigeerida nii, et see kajastaks realistlikult tehtavaid tegevusi või vastupidi, olemasolevate tegevuste täitmisel rohkem pingutada - leida näiteks alternatiivseid rahastusallikaid või HMN alla planeeritud tegevuste puhul ärgitada MTÜsid neid täitma (vt järgmisi punkte ka).
* Vaadata ümber HMN projektidena planeeritud tegevused, kuna nende puhul on keeruline tagada tegevuste elluviimine. Ühest küljest võib arengukava aidata MTÜ-dest partnerite tegevusi suunata sinna kuhu vaja, teisest küljest ei ole sotsiaalministeeriumil võimalik tagada, et vastavad projektitaotlused ka esitatakse ja hasartmängumaksu nõukogus ka heaks kiidetakse. Kui arengukavas on ette nähtud konkreetsed tegevused eesmärkide saavutamiseks ja tegevusi peaksid ellu viima partnerorganisatsioonid, tuleks välja kuulutada vastav taotlusvoor ja/või hange. Seda võimalust ei ole aga HMNi toetuste määruses[[26]](#footnote-26) ette nähtud. Kui ärgitada konkreetseid MTÜsid esitama rakendusplaanis ette nähtud tegevuste täitmiseks projekte, tekib probleeme läbipaistvuse ja MTÜde võrdse kohtlemisega. Praegune lahendus toob kaasa selle, et eesmärkide saavutamiseks ette nähtud tegevuste elluviimist ei ole rakendajal võimalik tagada.
* Vaadata ümber tegevused, mille rahastamine oli algselt planeeritud Norra finantsmehhanismi alt. Norra rahastuse tingimused on vahepeal täpsustunud ning suurem osa vahenditest jagatakse välja avatud taotlusvoorude raames. Tegevuse elluviimine hakkab sõltuma sellest, kas keegi vastava taotluse esitab ning kas see heakskiidu saab. Probleem on sama, mis HMNi puhul, ehk siis eesmärkide saavutamiseks ette nähtud tegevuste elluviimist ei ole rakendajal võimalik tagada.
* Enne aastaprojektide esitamist HMNi konsulteerida vabaühendustega, et kui võimalik kooskõlla viia arengukava täitmine ja MTÜde plaanid.
* Tegevus 5.1.1.5 (aasta lapsevanema tiitli väljaandmine) on senimaani olnud kahtlane praktika nii soolise võrdõiguslikkuse kui perepoliitika vaatenurgast. Aasta ema ja aasta isa tiitleid on saanud vanemad, kes esindavad nii öelda traditsioonilist peremudelit ja välja on jäetud emad ja isad, kes on näiteks kasvatanud lapsi üksi. Mitmed tiitlite saajad ei ole ka silma paistnud soolist võrdõiguslikkust pooldavate seisukohavõttudega, vaid pigem on kommunikeerinud vastupidist – et meeste ja naiste rollid on erinevad jne. Perekonnas on mõlema vanema roll kasvatada ja armastada oma lapsi ja kasvatamisega aktiivselt tegeleda, kuid see ei ole sõnum, mis kestma oleks jäänud. Ettepanek on korraldajatega läbi rääkida tiitlite andmise alused, et need oleksid kaasaegsed ja mõjuksid inspireerivalt tänapäeva noortele vanematele, samuti aitaksid ühiskondlike hoiakuid kujundada positiivses võtmes.
* Tegevus 5.2.1.3 (uute lapsehoiuteenuse kohtade loomiseks toetuse pakkumine) vajab elluviimiseks ESF 2014+ rahastust, seda ESF uue perioodi läbirääkimistel esile tõsta.
* Tegevus 5.2.3.3 (uuringu „Kohalike omavalitsuste toetused ja teenused“ läbiviimine) kordub aastal 2014. Toetuste ja teenuste puhul on oluline lõppkasutaja, seega oleks väga vajalik koguda infot toetuste ja teenuste kasutamise kohta soolõikes. Seni ei ole seda tehtud. Teenuste puhul on erinev, kas analüüsi seisukohast pidada kasutajaks vanemat (näiteks lapsehoiu puhul) või last (näiteks spordiringide või muude huvialaringide puhul). Täpsem info annaks võimaluse analüüsida kas ja kuidas kohalike omavalitsuste toetused ja teenused mõjutavad mehi ja naisi, nende tööturukäitumist ja võimalusi töö-, pere- ja eraelu ühitamiseks. Raskeks võib osutuda omavalitsustelt täpse info saamine ning kõikide näitajate puhul pole see ka ilmselt oluline, kuid uuringusse tuleks lisada soopõhise analüüsi komponent nii suures ulatuses kui võimalik.
* Määrata tegevuste elluviimise eest vastutajad konkreetsemal tasemel, et täitmist oleks lihtsam jälgida. Sotsiaalministeeriumi puhul võiks täpsustada osakonda.

**Ettepanek rakendajatele ja ENUTile**

* Edaspidi jälgida ka 4. strateegilise eesmärgi täitmist soolise võrdõiguslikkuse vaatenurgast, kuna sealtoodud meetmete mõju soolisele võrdõiguslikkusele võib märkimisväärne olla.

**Üldisemad tähelepanekud**

* Venekeelne elanikkond on 5. peatükis jäänud tähelepanuta, ometi näitavad analüüsid, et neil on kõnealustes valdkondades kohati suuremad probleemid kui eestikeelsel elanikkonnal, näiteks töö-, pere- ja eraelu ühitamisega[[27]](#footnote-27) ning soolise palgalõhega, mis on kõige suurem venekeelsete naiste puhul[[28]](#footnote-28).
* 5. peatüki teise meetme all (laste päevahoiu arendamine) tulemuste saavutamist takistab asjaolu, et lapse päevahoidu nähakse KOVi kohustusena. Samas on probleemid praeguse süsteemiga märgatavad – alla kolmeaastastele lastele ei pakuta teenust piisavas mahus, KOVide piiriülene koostöö alati ei toimi, samuti on probleeme järjekordade süsteemiga, kus mitmes omavalitsuses on igal asutusel oma järjekord ja vanemad panevad ennast korraga mitmesse kohta kirja. Riiklikul tasandil jaguneb vastutus HTMi ja SOMi vahel. HTMil on plaanis alusharidussüsteem ümber kirjutada ning tegevuste blokk on seetõttu mingis mõttes ootel. Kokku on tegemist küsimusega, mis vajab suuremat poliitilist tähelepanu ja lahendamist mitte ametnike tasandil, vaid poliitilisel tasandil.
* Arengukava eesmärkide saavutamise teeb keeruliseks see, et mitmed tegevused (eelkõige 5. peatükis) on liiga pehmed ja väikese mõjuga, et tegelikku muudatust ühiskonnas esile kutsuda. Suuremad muudatused (näiteks vanemahüvitisest osa määramine isadele või alla 3-aastaste laste hoiusüsteemi väljaehitamine, mis aitaksid peresisest hoolduskoormust ümber jagada ning töö-, pere- ja eraelu paremini ühitada) vajavad aga tugevat poliitilist tahet. Samas on näide 4. peatükist, kus 2014. aastal on sees tegevus 4.1.1.3 (lapsetoetuse (määra) tõstmiseks eelnõu ettevalmistamine ja valitsusele esitamine). Praegune valitsus on küll arengukava heaks kiitnud, kuid antud tegevuse puhul on küsitav, kas valitsus seda toetaks, arvestades väljaöeldud soovi pigem juurutada vajaduspõhiseid toetuseid, mitte universaalseid. Seega tuleks arengukava senist rakendamist analüüsides ja rakendusplaani muudatusi tehes viia lahendamist vajavad küsimused kõrgemale poliitilisele tasandile.
* Arengukava rakendamist takistab nii inim- kui rahalise ressursi piiratus, seda nii ministeeriumis kui ka ministeeriumi väliselt. Paljud ülesanded, mida tegelikult võiksid ellu viia vabaühendused (nt. teavitustegevused), takerduvad sektori üldise nõrkuse taha (mida põhjustavad nt. projektipõhine rahastamine, ühe inimese keskne juhtimine jne) ja elluviijaks jääb ministeerium, kus jälle piiratud inimressursid ja suur töökoormus. See ei ole valdkonnaspetsiifiline probleem, vaid laiem Eesti ühiskonnas. Põhimõtteliselt oleks vaja vabaühendusi läbi tegevustoetuse süstemaatiliselt tugevdada, et nad saaksid üle võtta ülesanded mis sobivad kodanikeühendustele ja ministeerium saaks keskenduda oma põhitööle – poliitikakujundamisele ja vastava õigusruumi loomisele.
* Ministeeriumit vaadates paistab silma, et enamus töötajatest laste ja perede osakonnas töötavad laste küsimustega, mitte perepoliitikaga üldisemalt. Perepoliitika peaks aga olema laiem ja hõlmama ka peresid, kus lapsi ei ole.
* Sotsiaalministeeriumis tundub valdkonnas osakondadevaheline koostöö hea olevat ning eriti positiivne on see, et pikaajalisi tegevusi planeeritakse ühiselt, samade eesmärkide nimel ning kaasates teineteist (näited selle kohta on nii Norra kui ESF tegevuste ühine planeerimine), kuid intervjuude käigus ilmnes ka, et osakonnad ei olnud igapäevaselt teineteiste tegemistest ja viimastest rahastamise arengutest informeeritud. Seega võiks jooksvat infovahetust parandada.

**Kasutatud lühendid**

ENUT Eesti Naisuurimus- ja Teabekeskus

ESF Euroopa Sotsiaalfond

HTM Haridus- ja Teadusministeerium

HMN Hasartmängumaksu Nõukogu

KOV Kohalik omavalitsus

LPA Laste ja perede arengukava 2012-2020

MTÜ Mittetulundusühing

RAM Rahandusministeerium

SKA Sotsiaalkindlustusamet

SOM Sotsiaalministeerium

**Kasutatud allikad**

Hansson, L. (2010). Töö- ja pereelu ühitamine. Teoses Marling, R., Järviste, L., Sander, K. (toim). Teel tasakaalustatud ühiskonda II, Tallinn: Sotsiaalministeerium.

Hasartmängumaksu laekumistest toetuste taotlemise, andmise, kasutamise ning tagasinõudmise tingimused ja kord (https://www.riigiteataja.ee/akt/13304858)

Järviste, L. (2008) „Isadust toetavad poliitikameetmed Eestis ja Euroopas“. *Sotsiaalministeeriumi toimetised.* Poliitikaanalüüs 6/2008. Tallinn.

Karu, M. (2010). Vaesus kui soolistunud nähtus. Teoses Marling, R., Järviste, L., Sander, K. (toim). *Teel tasakaalustatud ühiskonda II*, Tallinn: Sotsiaalministeerium.

Karu, M., Kasearu, K. ja Biin, H. (2007). „Isad ja lapsehoolduspuhkus“. Uuringuraport. Praxis.

Laste ja perede arengukava 2012-2020 (2011). Tallinn: Sotsiaalministeerium.

Laste ja perede arengukava rakendusplaan 2012-2015. Tallinn: Sotsiaalministeerium.

Masso, M. (2010). Mehed ja naised tööelus. Teoses Marling, R., Järviste, L., Sander, K. (toim). *Teel tasakaalustatud ühiskonda II*, Tallinn: Sotsiaalministeerium.

Sinisaar, H. ja Tammpuu, P. (2009). *Ühe vanemaga pered: probleemid, vajadused ja poliitikameetmed. Sotsiaalministeeriumi toimetised.* Poliitikaanalüüs 4/2009. Tallinn.

Soolise võrdõiguslikkuse monitooring 2009 (2010). Sotsiaalministeeriumi toimetised 1/2010. Tallinn.

Statistikaameti andmebaas

**Intervjuud:**

Hanna Vseviov, sotsiaalministeeriumi laste ja perede osakonna nõuniku kohusetäitja 3.12.2012

Liina Kanter, sotsiaalministeeriumi soolise võrdõiguslikkuse osakonna juhataja 7.12.2012

Autor soovib tänada Hanna Vseviovi ja Liina Kanterit sotsiaalministeeriumist.

1. SKA 2008. aasta väljamaksete järgi moodustasid kuni 3-aastase lapse lapsehooldustasu saajatest 98,9% naised. SKA 2008. aasta määramiste järgi moodustasid vanemahüvitise saajatest 93,5% naised. [↑](#footnote-ref-1)
2. Haigekassa 2008. a. majandusaruande hooldushüvitiste statistika kohaselt olid alla 12-aastase lapse hooldushüvitise saajatest ca 77% naised. [↑](#footnote-ref-2)
3. Statistikaameti andmebaas TTP15. [↑](#footnote-ref-3)
4. Statistikaameti andmebaas AK011. [↑](#footnote-ref-4)
5. Soolise võrdõiguslikkuse monitooring 2009. [↑](#footnote-ref-5)
6. Hansson, L. 2010. [↑](#footnote-ref-6)
7. Statistikaameti andmebaas. [↑](#footnote-ref-7)
8. Statistikaameti andmebaas TTP12 [↑](#footnote-ref-8)
9. Statistikaameti andmebaas TTP13 [↑](#footnote-ref-9)
10. Laste ja perede arengukava 2012-2020. [↑](#footnote-ref-10)
11. Karu, M., Kasearu, K. ja Biin, H. 2007. [↑](#footnote-ref-11)
12. Järviste, L. 2008. [↑](#footnote-ref-12)
13. Järviste, L. 2008. [↑](#footnote-ref-13)
14. Statistikaameti andmebaas. [↑](#footnote-ref-14)
15. Laste ja perede arengukava 2012-2020. [↑](#footnote-ref-15)
16. Sinisaar ja Tammpuu 2009. [↑](#footnote-ref-16)
17. Karu, M. 2010. [↑](#footnote-ref-17)
18. Soolise võrdõiguslikkuse monitooring 2009. [↑](#footnote-ref-18)
19. Nt. on vastu võetud Rahvastiku tervise arengukava 2009-2020 ja Vägivalla vähendamise arengukava 2010-2014. Naiste esindatust otsustamisel ei käsitle ükski riiklik strateegiadokument. [↑](#footnote-ref-19)
20. Tegevused on 5.1.1.3, 5.1.2.6, 5.1.2.9, 5.2.2.3, 5.2.3.1 ning 5.2.4.1. [↑](#footnote-ref-20)
21. Näiteks tegevus 5.2.4.1 [↑](#footnote-ref-21)
22. 4. strateegiline eesmärk on: Eestis on perede adekvaatset majanduslikku toimetulekut toetav kombineeritud toetuste ja teenuste süsteem, mis pakub perele püsivat kindlustunnet. [↑](#footnote-ref-22)
23. Isapuhkuse hüvitise taastamine on ära otsustatud ning jõustub alates 2013. aasta algusest. [↑](#footnote-ref-23)
24. Praegune valitsus on valmistanud ette eelnõu lapsetoetuste tõstmiseks, kuid see ei puuduta kõiki lapsetoetuse saajaid ning ei tundu olevat kooskõlas arengukavas ettenähtuga. [↑](#footnote-ref-24)
25. SKA 2008. a. andmed [↑](#footnote-ref-25)
26. https://www.riigiteataja.ee/akt/13304858 [↑](#footnote-ref-26)
27. Soolise võrdõiguslikkuse monitooring 2009. [↑](#footnote-ref-27)
28. ETU andmetel moodustas 2008. aastal mitte-eesti naiste netokuutasu 56%, eesti naiste 71% ning mitte-eesti meeste 85% eesti meeste keskmisest netokuutasust (100%). [↑](#footnote-ref-28)